P. Hrušovský, predseda NR SR: (2004-03-02):
(Hlasovanie.) 136 prítomných, 76 za návrh, 4 proti, 49 sa zdržalo, 7 nehlasovalo. Návrh sme schválili. Tým sme odhlasovali všetky návrhy na zmenu a doplnenie programu 22. schôdze. Budeme hlasovať o návrhu programu ako o celku. Prezentujme sa a hlasujme. (Hlasovanie.) 134 prítomných, 131 za návrh, 3 sa zdržali. Konštatujem, že program 22. schôdze Národnej rady Slovenskej republiky sme schválili . Páni poslanci, teraz budeme hlasovať o návrhu uznesenia, ktorým Národná rada mení termíny na prerokovanie návrhu skupiny poslancov, ktorým sa mení a dopĺňa zákon o rokovacom poriadku, a to tak, že predlžujeme lehotu na jeho prerokovanie v druhom čítaní v ústavnoprávnom výbore, vo výbore pre financie, rozpočet a menu a výbore pre ľudské práva, národnosti a postavenie žien do 23. apríla 2004 a v gestorskom ústavnoprávnom výbore do 30. apríla 2004. Prosím, prezentujme sa a hlasujme. (Hlasovanie.) 136 prítomných, 136 za návrh. Návrh sme schválili. Pristúpime teraz k rokovaniu o druhom a treťom čítaní o zákone z 3. februára 2004, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov, ktorý pán prezident vrátil na opätovné prerokovanie Národnej rade Slovenskej republiky . Materiál ste dostali ako tlač 592. Prosím teraz spoločného spravodajcu a predsedu ústavnoprávneho výboru Jána Drgonca, aby Národnú radu informoval o výsledku prerokúvania pánom prezidentom vráteného zákona, ako aj o stanovisku a odporúčaní gestorského výboru k jednotlivým pripomienkam pána prezidenta. Nech sa páči, pán predseda výboru. J. Drgonec, poslanec: Ďakujem pekne. Predseda Národnej rady Slovenskej republiky rozhodnutím z 23. februára 2004 č. 614 pridelil zákon z 3. februára 2004, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov, vrátený prezidentom Slovenskej republiky na opätovné prerokovanie Národnou radou, tlač 592, na prerokovanie Ústavnoprávnemu výboru Národnej rady Slovenskej republiky s termínom do 27. februára 2004. Ústavnoprávny výbor prerokoval zákon vrátený prezidentom Slovenskej republiky na svojej 53. schôdzi 25. februára 2004. Uznesením č. 432 vyjadril súhlas s pripomienkami prezidenta Slovenskej republiky uvedenými v tretej časti rozhodnutia prezidenta republiky z 20. februára 2004. Ide o nasledovné pripomienky. Po prvé. V čl. 1 sa vypúšťa prvý bod. Doterajší druhý bod až pätnásty bod sa označujú ako prvý bod až štrnásty bod. Po druhé. V čl. 1 v doterajšom 15. bode v nadpise 10. hlavy sa slová „od 1. januára 2004“ nahrádzajú slovami „od 1. apríla 2004“. Po tretie. V čl. 1 v doterajšom 15. bode v 10. hlave sa v § 879e dopĺňajú odseky 3 až 4, ktoré znejú: Odsek 3. „Spotrebiteľské zmluvy podľa § 52 uzavreté pred dňom nadobudnutia účinnosti tohto zákona sa musia dať do súladu s § 53 a § 54 tohto zákona a spotrebiteľské zmluvy o práve užívať budovu alebo jej časť v časových úsekoch aj s § 55 ods. 1, pokiaľ ide o náležitosti zmluvy, a s § 57 tohto zákona do troch mesiacov odo dňa nadobudnutia účinnosti tohto zákona.“ Odsek 4. „Ustanovenia spotrebiteľských zmlúv, ktoré nie sú dané do súladu s § 53, § 54 a s § 57 tohto zákona podľa ods. 1 sú neplatné po uplynutí troch mesiacov odo dňa nadobudnutia účinnosti tohto zákona. Spotrebiteľ má právo odstúpiť od spotrebiteľskej zmluvy o práve užívať budovu alebo jej časť v časových úsekoch, ktorá nie je podľa ods. 1 daná do súladu s § 55 ods. 1 tohto zákona... (Ruch v sále.)